Official Journal L 326 , 18/12/1999 P. 0039 - 0041



Ir-Regolament tal-Kummissjoni (KE) Nru 2691/1999 tas-17 ta' Diċembru 1999 dwar ir-regoli għall-implimentazzjoni tar-Regolament tal-Kunsill (KE) Nru 1172/98 fuq il-prospetti ta' l-istatistika għat-trasport ta' merkanzija bit-triq (Test b'relevanza għaż-ŻEE) IL-KUMMISSJONI TAL-KOMUNITAJIET EWROPEJ, Wara li kkunsidrat it-Trattat li jistabilixxi l-Komunitajiet Ewropej, Wara li kkunsidrat ir-Regolament tal-Kunsill (KE) Nru 1172/98 tal-25 ta' Mejju 1998 dwar il-prospetti ta' l-istatistika għat-trasport ta' l-oġġetti fit-toroq [1], u b'mod partikolati l-Artikolu 9 tiegħu, Billi: (1) Skond l-Artikolu 5 tar-Regolament (KE) Nru 1172/98, il-Kummissjoni għandha tistabilixxi l-arranġamenti għat-trasmissjoni tad-data lill-Istati Membri. (2) Huwa meħtieġli jiġu speċifikati l-kodiċi tal-pajjiżi għat-trasport internazzjonali matul il-perjodu transitorju previst fl-Artikolu 5 ta' l-imsemmi Regolament. (3) L-użu taż-żewġ sistemi diversi ta' kodiċi tal-pajjiżi speċifikati fl-Annessi A u G tar-Regolament (KE) Nru 1172/98 ma huwiex kompatibbli mat-trasmissjoni effiċjenti tad-data mill-Istati Membri. (4) Hija ħaġa xierqa li titwaqqaf lista ġdida tal-kodiċi tal-pajjiżi li ssegwi s-sistema li tintuża għall-kodiċi tar-reġjuni NUTS. (5) Il-kontenut ta' l-Annessi A u G tar-Regolament (KE) Nru 1172/98 jeħtieġ li jiġi adattat skond il-bżonn. (6) Il-miżuri provduti f'dan ir-Regolament huma konformi ma' l-opinjoni li ngħatat mill-Kumitat għall-Programm ta' l-Istatistika, stabbilit skond id-deċiżjoni 89/382/KEE, Euratom [2], ADOTTAT DAN IR-REGOLAMENT: L-Artikolu 1 Ir-Regolament (KE) Nru 1172/98 għandu jiġi emendat kif ġej: 1. Fl-Anness A, fil-parti A2, it-test tat-taqsima 7 għandu jinbidel b'dan li ġej: "7. Il-pajjiżi (mhux aktar minn 5), li minn ġo fihom iseħħ it-transitu, ikkodifikati skond l-Anness G." 2. L-Anness G għandu jinbidel mill-Anness ta' dan ir-Regolament. L-Artikolu 2 Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej. Dan ir-regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussel, fis-17 ta' Diċembru 1999. Għall-Kummissjoni Pedro Solbes Mira Membru tal-Kummissjoni [1] ĠU L 163, tas-6.6.1998, p. 1. [2] ĠU L 181, tat-28.6.1989, p. 47. -------------------------------------------------- L-ANNESS " L-ANNESS G IL-KODIFIKA TAL-PAJJIŻI U R-REĠJUNI 1. Minbarra kif hemm provdut fl-Artikolu 5 tar-Regolament (KE) Nru 1172/98 rigward il-kodifika ssimplifikata ta' ċerti varjabbli matul il-perjodu transizzjonali, il-postijiet fejn issir it-tagħbija u l-ħatt għandhom jiġu kkodifikati kif ġej: (a) analiżi reġjonali fi gruppi sal-Livell 3 tan-Nomenklatura ta' l-Entitajiet Territorjali għall-Istatistika (NUTS), għall-Istati Membri tal-Komunità Ewropea; (b) listi ta' reġjuni amministrattivi mogħtijin mill-pajjiż terz ikkonċernat, rigward Stati li ma humiex membri fil-Komunità Ewropea iżda li huma partijiet kontraenti għall-Ftehim dwar Iż-Żona Ekonomika Ewropea (ŻEE), jiġifieri l-Islanda, Liechtenstein u n-Norveġja; (ċ) għal pajjiżi terzi oħra, suppost li jintużaw il-kodiċi 2-alpha ISO-3166. L-aktar kodiċi li jintużaw ta' spiss qed jidhru fit-tabella ta' hawn taħt. 2. Għall-kodifika simplifikata tat-trasport internazzjonali matul il-perjodu ta' transizzjoni msemmi fl-Artikolu 5 tar-Regolament (KE) Nru 1172/98, kif ukoll għall-kodifika ta' pajjiżi li jaqsmu minn ġo fihom waqt it-transitu (taqsima 7 ta' Anness A, parti A2), dawn il-kodiċi tal-pajjiżi għandhom jintużaw: (a) il-parti 2-alpha tal-kodiċi NUTS, kif jidhru fit-tabella ta' hawn isfel, għall-Istati Membri tal-Komunità Ewropea; (b) għall-pajjiżi l-oħrajn kollha, il-kodiċi 2-alpha ISO-3166 għandhom jintużaw. L-aktar kodiċi li jintużaw ta' spiss jidhru fit-tabella ta' hawn taħt. It-tabella tal-kodiċi tal-pajjiżi (a) L-Istati Membri ta' l-EU (li jikkorrispondu mal-kodiċi tal-pajjiżi NUTS 2-alpha) Nota: pajjiżi b'ordni uffiċjali tal-KE Il-Pajjiż | Kodiċi | Il-Belġju | BE | Id-Danimarka | DK | Il-Ġermanja | DE | Il-Greċja | GR | Spanja | ES | Franza | FR | L-Irlanda | IE | L-Italja | IT | Il-Lussemburgu | LU | L-Olanda | NL | L-Awstrija | AT | Il-Portugall | PT | Il-Finlandja | FI | L-Isvezja | SE | Ir-Renju Unit | UK | (b) Pajjiżi oħra (kodiċi ISO-3166 2-alpha) Nota: pajjiżi b'ordni tal-kodiċi Il-Pajjiż | Kodiċi | L-Albanija | AL | Il-Bosnja-Herzegovina | BA | Il-Bulgarija | BG | Il-Belarus | BY | L-Isvizzera | CH | Ċipru | CY | Ir-Repubblika Ċeka | CZ | L-Estonja | EE | Il-Kroazja | HR | L-Ungerija | HU | L-Islanda | IS | Liechtenstein | LI | Il-Litwanja | LT | Il-Latvja | LV | Il-Moldova | MD | Dik li kienet ir-Repubblika Jugoslava tal-Maċedonja | MK | Malta | MT | In-Norveġja | NO | Il-Polonja | PL | Ir-Rumanija | RO | Il-Federazzjoni Russa | RU | Is-Slovenja | SI | Slovakkja | SK | It-Turkija | TR | L-Ukraina | UA | Il-Jugoslavja | YU | F'dawk il-pajjiżi li ma jidhrux f'din il-lista, il-kodici ISO-3166 2-alpha għandhom jintużaw. " --------------------------------------------------